Dr.dk og DR2 sender direkte fra Enhedslistens årsmøde i dag. Udsendelsen sendes fra klokken 14.45 - 16.30.

Problemerne med den borgernære kernevelfærd er så store, at der skal tages drastiske midler i brug.

Det mener Enhedslisten, der vil ansætte 27.000 ekstra sæt varme hænder for at styrke den offentlige sektor – og bruge 10 milliarder kroner på det.

Pengene skal blandt andet findes ved at lade flere betale topskat og genindføre formueskatten, som blev afskaffet af den socialdemokratiske statsminister Poul Nyrup Rasmussen i 1996.

- Der er brug for en voldsom indsprøjtning. Småbeløb kan ikke gøre det. Derfor vil vi bruge 10 milliarder kroner på den fælles velfærd. Og det er vel at mærke ekstra midler.

Læs også : Enhedslisten på vej mod nybrud: Vi skal være klar til at vælte Mette Frederiksen

- Det er fundamentet for vores velfærdssamfund, der bliver gnavet i, når vores bedsteforældre bliver efterladt alene uden hjælp til toiletbesøg og vakuumpakket mad. Og det er trygheden, der er på spil, når en pædagog står alene med 17 børn, og en lærer ikke har tid til at spotte de elever, der har det svært, siger Enhedslistens politiske ordfører, Pernille Skipper.

Hun tager forslaget med til de kommende forhandlinger om kommunerne og regionernes økonomi, men vil også lægge det på bordet, hvis flertallet skifter efter næste folketingsvalg, og Mette Frederiksen (S) bliver statsminister.

Flere børn per voksen

Enhedslisten vil blandt andet sikre et loft over klassestørrelsen i folkeskolen på 24 elever og en afskaffelse af produktivitetskravet på sygehusene.

Partiet har allieret sig med analysefirmaet Bureau 2000 til at gennemgå udviklingen inden for kernevelfærden på skoler, sygehuse, daginstitutioner, bosteder og i ældreplejen.

Den viser blandt andet, at de danske daginstitutioner igennem en årrække har oplevet en udvikling, hvor der bliver stadig flere børn per voksen, der arbejder med børnene.

Gennemgangen anslår, at personalet i 1981 anvendte cirka 71 procent af deres tid med børnene, mens den andel er faldet til omkring 55 procent i dag.

Læs også : Regeringen vil have øget konkurrence om velfærd for milliarder

Med udspillet lægger Enhedslisten op til at øge det offentlige forbrug med 10 milliarder kroner. Finansieringen findes ved, at topskattesatsen reelt øges med godt ét procentpoint.

Derudover vil man også reducere topskattegrænsen med 43.000 kroner, så flere kommer til at betale topskat.

Cepos: Velstanden reduceres

Ifølge cheføkonom Mads Lundby Hansen fra den liberale tænketank Cepos vil Enhedslistens forslag få den konsekvensens, at beskæftigelsen og dermed velstanden i det danske samfund reduceres.

- Det her betyder, at over 100.000 flere danskere skal betale topskat, og herunder vil der for eksempel være sygeplejersker og skolelærere, der vil skulle betale den her ekstra skat på 15 procent, når de for eksempel har overarbejde eller et bijob.

Hvor sikre er I på, at det har negative effekter at lade flere betale topskat?

- Det er meget veldokumenteret i den videnskabelige litteratur. Vi regner på samme måde som Finansministeriet, og der er man meget forsigtige med at indregne de her adfærdseffekter. Så det er vi ret sikre på, og der er konsensus blandt danske økonomer.